
A passzhatékonyság és scanning mintázat vizsgálata felnőtt és utánpótlás labdarúgók esetében

Kulcsszavak: scanning;passzhatékonyság;labdarúgás;döntéshozatal;utánpótlás
A labdarúgás dinamikus fejlődése megköveteli a játékosoktól, hogy gyorsabb és pontosabb döntéseket hozzanak. Kutatásunk célja a passzhatékonyság és a scanning, vagyis a játék közbeni környezeti információgyűjtés mintázatainak vizsgálata volt felnőtt és utánpótláskorú középpályások esetében. A kutatás során Magyar NB1-es felnőtt, U17 és U19 korosztályú játékosok mérkőzéseit elemeztük.
Összesen 30 mérkőzés panorámavideós elemzése történt meg, amely során 1386 passz-akciót vizsgáltunk. A kutatás hat fő paraméterre összpontosított: scanning frekvencia, passz sikeressége, passztípus, ellenfél nyomása, scanning időpontja és a kritikus scanning. A statisztikai elemzések ANOVA és Chi-négyzet próbával készültek.
Az eredmények azt mutatják, hogy a sikeres passzokat magasabb scanning frekvencia előzte meg, különösen az NB1-es felnőtt játékosoknál. Az ellenfél nyomása csökentette a scanning gyakoriságát, míg a kritikus scanning használata növelte a passzhatékonyságot mindhárom korosztály esetében. A sikeres passzok aránya növekedett a scanning mintázatok gyakoribb alkalmazásának köszönhetően.
Eredményeink alátámasztják, hogy a scanning fejlesztése kulcsszerepet játszhat a labdarúgók döntéshozatali képességének javításában. A kutatás rávilágított a környezeti információgyűjtés és a játék teljesítménye közötti szoros kapcsolatra, amely új irányokat nyithat a labdarúgók képzésében.



